|  |  |
| --- | --- |
| HøringsparterneHøring over udkast til ændring af drikkevandsbekendtgørelsen og bekendtgørelse om kvalitetskrav til miljømålinger |  |

Hermed sendes udkast til ændring af drikkevandsbekendtgørelsen i høring. Høringsvar kan sendes elektronisk til mim@mim.dk, med cc til Laust Lorentzen, lalor@mim.dk senest mandag **den 15. november 2021.**

I høringssvar bedes angivet følgende i emnefeltet: "Høringssvar vedr. ændring af drikkevandsbekendtgørelsen j.nr. 2021 - 14266 (angive organisation/navn eller lign).”

Ændringer af bekendtgørelse om kvalitetskrav til miljømålinger sendes i høring samtidig. Høringsvar kan sendes elektronisk til mst@mst med cc til Helle Rüsz Hansen, herha@mst.dk senest mandag **den 15. november 2021.**

I høringssvar bedes angivet følgende i emnefeltet: "Høringssvar vedr. ændring af bekendtgørelse om kvalitetskrav til miljømålinger j. nr. 2021 – 27211 (angive organisation/navn eller lign).

Høringsvar fra ikke-ministerielle høringsparter offentliggøres på høringsportalen på http://www.hoeringsportalen.dk efter høringsfristens udløb. Ved afgivelse af høringssvar samtykker høringsparten i, at vedkommendes høringssvar, e-mailadresse og navn offentliggøres på høringsportalen efter endt høring.

Spørgsmål til drikkevandsbekendtgørelsen kan rettes til Laust Lorentzen på e-mail: lalor@mfvm.dk.

Spørgsmål til bekendtgørelse om kvalitetskrav til miljømålinger kan rettes til Helle Rüsz Hansen på e-mail: herha@mst.dk

Baggrunden for ændringerne er følgende:

**Ændring af drikkevandsbekendtgørelsen:**

Dispensationsadgangen i §§ 16 og 21 var i seneste udgave af bekendtgørelsen udelukkende gældende for nogle af vandforsyningerne, hvilket ikke var hensigten med reglerne. Ordlyden af § 16 og 21 er ændret, så alle vandforsyningsanlæg, der er omfattet af bekendtgørelsen jf. § 1 stk. 1 nr. 1, kan søge om og få meddelt dispensationer for de omfattede parameterværdier, hvis det vurderes ikke at indebære en risiko over for menneskers sundhed. I § 17 er der foretaget sproglige tilretninger, så formuleringen her flugter med §§ 16 og 21.

Ved en fejl var radioaktivitetsindikatorer fra bilag 1 f blevet omfattet af dispensationsadgangen i § 16, hvorfor henvisningen til dette bilag er fjernet.

*Pesticidlisten bilag 2*

Miljøstyrelsen har i samarbejde med GEUS udarbejdet anbefalinger til inkludering af nye stoffer på pesticidlisten (bilag 2 i drikkevandsbekendtgørelsen). Følgende stoffer optages på bilag 2 (pesticidlisten) i drikkevandsbekendtgørelsen:

* Metaldehyd. Har indgået i sneglemidler. På nuværende tidspunkt er der ikke godkendt midler i Danmark. Der er fund af stoffet i 1,31 % af 382 GRUMO indtag, og 0,26 % var over kravværdien.
* Imazalil. Bejdsemiddel til læggekartofler. Stoffet er fundet i 1,83 % af 383 GRUMO indtag; ingen af fundene var over kravværdien.
* Metamitron-desamino. Ikke-relevant nedbrydningsprodukt af metamitron, som anvendes i ukrudtsmidler til roer og beder. Stoffet er fundet i 1,04 % af 383 GRUMO indtag; ingen fund over kravværdien.

Endvidere er der foretaget følgende ændringer:

* Chlorothalonil-amidsulfonsyre er ændret fra relevant til ikke-relevant nedbrydningsprodukt
* 1,2-dichlorethan er slettet fra bilag 1b. Miljøstyrelsen har oplyst, at stoffet udelukkende bør fremgå af bilag 1 d, hvor der fremgår en skærpet national fastsat kravværdi i forhold til den værdi, der fremgår af drikkevandsdirektivet.

*Nyt drikkevandskvalitetskriterie for fire PFAS’er*

I september 2020 vedtog det Europæiske Fødevareagentur (EFSA) sin endelige vurdering af PFAS’er og fastsatte i den forbindelse tolerable niveauer for indtag for summen af fire PFAS’er (PFOA, PFOS PFNA og PFHxS). EFSA’s værdier er baseret på effekter på immunsystemet hos 1-årige børn, og hvor tolerable niveauer for ugentligt indtagelse er sat til 4,4 ng/kg kropsvægt/uge som summen for de fire stoffer.

DTU Fødevareinstituttet har på anmodning fra Miljøstyrelsen gennemgået EFSA’s dokumentation for det tolerable ugentlige niveau for indtagelse af de fire stoffer og på baggrund heraf foreslået et drikkevandskvalitetskrav for summen af de fire stoffer, PFOA, PFOS, PFNA og PFHxS på 0,002 μg/L.

Derfor fastsættes et nyt kvalitetskrav for summen af de fire PFAS-stoffer (PFOA, PFOS, PFNA og PFHxS) på 0,002 μg/L, som indsættes i bilag 1 d i bekendtgørelsen i drikkevandsbekendtgørelsen.

**Ændring af bekendtgørelse om kvalitetskrav til miljømålinger**

I bekendtgørelsen tilføjes der kvalitetskrav for tre nye pesticid-stoffer i bilag 1.4 Drikkevandskontrol; Metaldehyd, Imazalil, Metamitron-desamino. Kvalitetskravene for pesticiderne er i overensstemmelse med kravene for andre pesticider i bekendtgørelsen. Der gives en implementeringsfrist på 6 måneder, så der først stilles krav om opfyldelse af de nye minimumsperformancekrav og akkreditering pr. 1. juli 2022.

Der tilføjes skærpede kvalitetskrav for fire PFAS-stoffer; PFOA, PFOS, PFNA, PFHxS, i bilag 1.4 Drikkevandskontrol.Der gives en implementeringsfrist på 3 måneder, så der først stilles krav om opfyldelse af de nye minimumsperformancekrav og akkreditering pr. 1. april 2022. Den relativt korte implementeringsfrist afspejler behovet for at udføre analysen på baggrund af en sundhedsmæssig vurdering og det faktum, at flere laboratorier enten opfylder alle eller delvist opfylder alle krav.

Samtidig skærpes kvalitetskravene for PFHxA og PFPeA til at matche kravene for de øvrige PFAS-stoffer og i henhold til KOMMISSIONENS DIREKTIV 2009/90/EF[[1]](#footnote-1) (Kvalitetsdirektivet). Kravene for disse to stoffer har tidligere været lempet pga. analysetekniske udfordringer, der ikke længere gør sig gældende i laboratorierne.

MM003 fjernes som et muligt metodekrav i bilag 2.4 Svømmebassinkontrol. Det blev i 2019 besluttet, at DS 2255 ikke opretholdes som metodekrav for bestemmelse af E. coli i bassinvand. Dette er implementeret i seneste version af metodedatablad MM003. Dette konsekvensrettes i bekendtgørelsen.

Stavning af litium ændres til lithium.Flere steder i bekendtgørelsen ændres staveformen for at opnå konsistent stavning (Bilag 1.3 Kontrol/overvågning af grundvand og bilag 1.10 Kontrol af jord).

”Svovlbrinte (S)” ændres til ”Svovlbrinte” i Bilag 1.3 Kontrol/overvågning af grundvand og bilag 1.4 Drikkevandskontrol. Ændringen foretages, da oplysningen i parentes angiver, at resultatet skal omregnes til mg svovl/L, hvilket ikke er i overensstemmelse med Drikkevandsbekendtgørelsen.

Krav til analysen af NVOC udgår af bilag 1.7 spildevand, urenset og renset. Kravet til NVOC udgår for spildevand, da der er analysetekniske udfordringer med dets måling, og analysebehovet er fuldt ud dækket af COD-måling.

Kravet til analysen af anioniske detergenter (MBAS) udgår af bilag 1.3 Kontrol/overvågning af grundvand og bilag 1.4 Drikkevandskontrol. Analysekvalitetskravet for anioniske detergenter udgår, da denne parameter udgik af Drikkevandsbekendtgørelsen 24. oktober 2017.

**Ikrafttrædelse**

Bekendtgørelserne forventes at træde i kraft d. 1. januar 2022.

**Høringssvar**

Udkastet til bekendtgørelsesændringerne er sendt i høring hos de parter, der fremgår af vedlagte høringsliste og er samtidig offentliggjort på høringsportalen.

Med venlig hilsen

Laust Lorentzen

lalor@mim.dk

1. Af 31. juli 2009, om tekniske specifikationer for kemisk analyse og kontrol af vandets tilstand som omhandlet i Europa-Parlamentets og Rådets direktiv 2000/60/EF [↑](#footnote-ref-1)